CELEX: 32018R0147
Language: lv
Date: 2018-01-29 00:00:00
Title: Padomes Regula (ES) 2018/147 (2018. gada 29. janvāris), ar ko Padomes Regulu (ES) Nr. 1370/2013 groza attiecībā uz kvantitatīvo ierobežojumu vājpiena pulvera iepirkšanai

31.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 26/6
            
         PADOMES REGULA (ES) 2018/147
   (2018. gada 29. janvāris),
   ar ko Padomes Regulu (ES) Nr. 1370/2013 groza attiecībā uz kvantitatīvo ierobežojumu vājpiena pulvera iepirkšanai
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 43. panta 3. punktu,
   ņemot vērā Eiropas Komisijas priekšlikumu,
   tā kā:
   
               (1)
            
            
               Saskaņā ar paziņotajiem datiem 2017. gada jūlija beigās valsts intervences krājumos Savienībā bija 357 359 tonnas vājpiena pulvera. Papildus tam līdz intervences perioda beigām – 2017. gada 30. septembrim – iepirkšanai par fiksētu cenu tika piedāvāts 22 710 tonnu.
            
         
               (2)
            
            
               Piena un piena produktu nozare, kuru iespaidojis īpaši liels pieprasījums pēc sviesta, piedzīvo vēl nepieredzētu starpību starp tauku un proteīna cenām.
            
         
               (3)
            
            
               Sagaidāms, ka 2018. gadā piena piegāžu apjoms Savienībā palielināsies, un rezultātā pieaugs sviesta un vājpiena pulvera ražošanas apjoms.
            
         
               (4)
            
            
               Cenas, kādas lauksaimniekiem 2018. gadā maksās par svaigpienu, visticamāk, saglabāsies tādas, kas tāpat kā pašreiz, kad ir liels pieprasījums pēc sviesta un siera, piensaimniecības nozarei ir izdevīgas, kaut arī piena proteīna cenas ir relatīvi zemas.
            
         
               (5)
            
            
               Šie tirgus faktori 2018. gadam rada izņēmuma stāvokli, kas īpaši jāņem vērā attiecībā uz valsts intervences mehānisma darbību piena produktu jomā.
            
         
               (6)
            
            
               Padomes Regulas (ES) Nr. 1370/2013 (1) 3. pantā ir noteikts kvantitatīvs ierobežojums vājpiena pulvera iepirkšanai par fiksētu cenu, kas minēta tās pašas regulas 2. pantā. Kad minētais ierobežojums ir sasniegts, iepirkšana ir jāveic konkursa procedūrā, lai noteiktu maksimālo iepirkšanas cenu.
            
         
               (7)
            
            
               Lai nepieļautu, ka vājpiena pulveri iepērk par fiksētu cenu situācijā, kad tas nebūtu saskaņā ar drošības tīkla mērķiem, visa valsts intervence attiecībā uz vājpiena pulveri būtu jāveic ar konkursa procedūru. Tālab būtu jānosaka, ka kvantitatīvais ierobežojums vājpiena pulvera iepirkšanai par fiksētu cenu 2018. gadam ir nulle.
            
         
               (8)
            
            
               Tādēļ Regula (ES) Nr. 1370/2013 būtu attiecīgi jāgroza.
            
         
               (9)
            
            
               Lai panāktu šajā regulā noteiktā pagaidu pasākuma tūlītēju ietekmi tirgū un lai tirgus dalībnieki būtu informēti laikus pirms nākamā intervences perioda sākuma, šai regulai būtu jāstājas spēkā nākamajā dienā pēc tās publicēšanas,
            
         IR PIEŅĒMUSI ŠO REGULU.
   1. pants
   Regulas (ES) Nr. 1370/2013 3. panta 1. punktam pievieno šādu daļu:
   
      “Atkāpjoties no pirmās daļas, 2018. gadā kvantitatīvais ierobežojums vājpiena pulvera iepirkšanai par fiksētu cenu ir 0 tonnu.”
   
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 29. janvārī
      
         
            Padomes vārdā –
         
         
            priekšsēdētājs
         
         R. PORODZANOV
      
   
   
      (1)  Padomes Regula (ES) Nr. 1370/2013 (2013. gada 16. decembris) par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (OV L 346, 20.12.2013., 12. lpp.).